
KAITSEMINISTER
MÄÄRUS


Kaitseplaneerimise infosüsteemi põhimäärus


Määrus kehtestatakse kriisiolukorra ja riigikaitse seaduse § 137 lõike 4 alusel.

1. peatükk
Üldsätted

§ 1. Infosüsteemi nimetus ja asutamine

(1) Määrusega asutatakse riigi infosüsteemi kuuluv piiratud juurdepääsuga andmekogu ametliku nimetusega Kaitseplaneerimise infosüsteem (edaspidi infosüsteem). 
(2) Infosüsteemi ametlik lühend on KAPLIS.

§ 2. Infosüsteemi pidamise eesmärk

(1) Infosüsteemi pidamise eesmärk on:
1) tagada riigikaitse ja riigikaitseliste võimete planeerimiseks vajalike andmete kättesaadavus ja terviklikkus;
2) võimaldada riigikaitseliste ressursside, sealhulgas kaitseväekohustuslastest inimvara, planeerimist, jaotamist ja kasutamist sündmuste ning protsesside juhtimisel;
3) toetada rahu- ja sõjaaja riigikaitseliste tegevuste ning valmisoleku protsesside planeerimist ja hindamist;
4) luua analüütiline ja strateegiline andmebaas riigikaitseliste otsuste ettevalmistamiseks ja ohuhinnangute analüüsiks.

(2) Infosüsteemi andmeid kasutatakse riigikaitse ja riigi julgeoleku tagamiseks sündmuste, protsesside ja ressursside planeerimisel, analüüsimisel ning statistilistel eesmärkidel koos teiste Kaitseministeeriumi valitsemisala andmekogudega.

§ 3. Andmete õiguslik tähendus

(1) Infosüsteemi kantud andmetel ei ole kolmandate isikute suhtes õigusi loovat tähendust. 

(2) Infosüsteemile ja selles sisalduvatele andmetele kehtestatakse juurdepääsupiirangud avaliku teabe seaduse ning riigisaladuse ja salastatud välisteabe seaduse alusel.

[bookmark: _Hlk234232168]§ 4. Infosüsteemi pidamise viis, kaitsetarve ja turbeviis

(1) Infosüsteemi peetakse infotehnoloogilise andmekoguna ning selle andmeid töödeldakse ja säilitatakse digitaalsel kujul. 

[bookmark: _Hlk234233770](2) Infosüsteemi ja selles töödeldavate andmete kaitsetarve on konfidentsiaalsuse,  tervikluse ja käideldavuse osas väga suur.

(3) Infosüsteemi turbeviis on tuumikturve ning turvameetmete rakendamisel lähtutakse Eesti infoturbestandardist. 

(4) Infosüsteemi andmete vahetamine teiste infosüsteemide ja andmekogudega toimub õigusaktides sätestatud juhtudel ja korras.

2. peatükk
Vastutav ja volitatud töötlejad 

§ 5. Vastutav töötleja

Infosüsteemi vastutav töötleja on Kaitseministeerium.

§ 6. Vastutava töötleja ülesanded

Vastutav töötleja:
1) tagab infosüsteemi pidamise õigusaktides sätestatud nõuete kohaselt;
2) rakendab koos volitatud töötlejaga infosüsteemis sisalduvate andmete käideldavuse, tervikluse ja konfidentsiaalsuse tagamiseks organisatsioonilisi, füüsilisi ja infotehnoloogilisi turvameetmeid;
3) vastutab isikuandmete nõuetekohase töötlemise eest ja lahendab andmesubjektide päringuid;
4) otsustab juurdepääsuõiguste andmise ja kasutajarollid vastavalt kasutamise korrale;
5) teostab järelevalvet infosüsteemi kasutamise ja andmete kvaliteedi üle;
6) korraldab andmekogu sisulist ja tehnilist arendamist;
7) sõlmib andmevahetuslepinguid teiste andmekogudega.

§ 7. Volitatud töötleja

(1) Infosüsteemi volitatud töötlejad (edaspidi volitatud töötleja) on:
1) Kaitsevägi;
2) Kaitseliit;
3) Kaitseressursside amet;
4) Riigi Kaitseinvesteeringute Keskus;
5) Välisluureamet.

(2) Infosüsteemi tehnilise arendamise, majutamise ja süsteemi käigushoidmise ülesanne on Kaitseväel.

§ 8. Volitatud töötleja ülesanded

Volitatud töötleja:
1) haldab ja hooldab infosüsteemi tehnilist, virtuaalset ja tarkvaralist keskkonda;
[bookmark: _Hlk234509265]2) tagab infosüsteemi tehnilise käideldavuse, võrguliidesed ja tõrgeteta toimimise;
3) rakendab koos vastutava töötlejaga andmete turvalisuse tagamiseks asjakohaseid turvameetmeid;
4) teostab andmete tehnilist varundamist ja süsteemsete logide säilitamist;
5) teeb vastutavale töötlejale ettepanekuid infosüsteemi tehniliseks ajakohastamiseks ja arendamiseks;
6) tagab koos vastutava töötlejaga infosüsteemi pidamise õigusaktides sätestatud nõuete kohaselt;
7) vastutab tema poolt infosüsteemis tehtud toimingute õiguspärasuse eest;
8) tagab infosüsteemile juurdepääsu õigustatud isikutele ja peab nende üle arvestust;
9) vastutab isikuandmete nõuetekohase töötlemise eest.

 3. peatükk
Infosüsteemi koosseis

§ 9. Infosüsteemi andmestikud

Infosüsteem koosneb järgmistest andmestikest:
1) isikuandmete andmestik;
2) organisatsiooniliste andmete andmestik;
3) ressursiandmete andmestik.

[bookmark: _Hlk234868936]§ 10. Isikuandmete andmestik

Isikuandmete andmestikus töödeldakse andmeid riigikaitse pikaajalise planeerimise eesmärgil, eelkõige sõjaaja võimete, ametikohtade ja ülesannete kontekstis. Andmestik sisaldab järgmisi andmeid:
1) isiku üldandmed (ees- ja perekonnanimi, isikukood);
2) hariduse ja töökogemuse andmed;
3) kaitseväekohustuslase tervisenõuetele vastavuse andmed, et hinnata isiku sobivust planeeritud sõjaaja ametikohale või ülesandele. 

[bookmark: _Hlk234509632]§ 11. Organisatsiooniliste andmete andmestik

Organisatsiooniliste andmete andmestik sisaldab andmeid, mis on vajalikud riigikaitse juhtimiseks ja planeerimisprotsesside läbiviimiseks. Andmestik koosneb:
1) planeerimise ja kaitsevõime korraldamise andmetest, sealhulgas andmed rahu- ja sõjaaja võimete ning nende arendamise kohta;
2) rahu- ja sõjaaja äriprotsesside haldamise andmetest;
3) üksuste lahingvalmiduse andmetest, mis on vajalikud sõjaaja struktuuri valmisoleku hindamiseks;
4) riigikaitse arengukava (RKAK) elluviimise andmetest ja selleks vajalike ressursside planeerimise infost.

§ 12. Ressursiandmete andmestik

Ressursiandmete andmestikus peetakse arvestust riigikaitseks vajaliku vara, hangete ja eelarve üle. Andmestik sisaldab:
1) ressursihalduse andmeid, sealhulgas andmed varade, varude arvestuse ja hooldushalduse kohta;
2) hankevajaduse kavandamise andmeid, mis hõlmavad kaitseotstarbelist varustust, IKT-d, taristu arendust ja korrashoidu;
3) hankeprojektide juhtimise andmeid;
4) eelarveliste otsuste andmeid, sealhulgas personali- ja tegevuskulude planeerimist;
5) Kaitseministeeriumi valitsemisala strateegiliste andmevarade arvestust.

4. peatükk
Andmete töötlemine
§ 13. Andmete saamine teistest andmekogudest

Infosüsteem võib talle pandud ülesannete täitmiseks saada andmeid teistest riigi või kohaliku omavalitsuse andmekogudest turvaliste kanalite kaudu, sealhulgas:
1) riigi personali- ja palgaarvestuse andmekogust finants- ja personali andmed (sh ametikohad);
2) kaitseväekohustuslaste registrist andmed kaitseväekohustuslase ja kaitseväekohustust võtta sooviva isiku kaitseväeteenistuse, kaitseväeteenistuse käigu ning kaitseväeteenistuskohustuslase või tegevväelase tervisenõuetele vastavuse kohta;
3) kaitseväe meditsiini infosüsteemist terviseseisundi hindamise otsused;
4) riigihangete registrist hangete ja sõlmitud lepingute andmed;
5) mobilisatsiooniregistrist andmed mobilisatsiooniressursside kohta;
6) tsiviiltoetuste registrist riigikaitse planeerimiseks vajalike ressursside kohta.

§ 14. Andmete väljastamine teistesse andmekogudesse

Infosüsteem võib talle pandud ülesannete täitmiseks saata andmeid teistesse rahvusvahelistesse, riigi või kohaliku omavalitsuse andmekogudesse  turvaliste kanalite kaudu, sealhulgas:
1) riigi personali- ja palgaarvestuse andmekogusse ostuarved;
2) mobilisatsiooniregistrisse andmed sõjaaja ametikohtade kohta;
3) tsiviiltoetuse registrisse riigikaitse arengukavast tulenevad ja riigikaitse planeerimiseks vajalikud tellimused;
4) Põhja-Atlandi Lepingu Organisatsiooni logistika infosüsteemile Logistics Functional Area Services varade ja personali andmed.

§ 15. Andmete infosüsteemi kandmine ja viis

(1) Andmed kantakse infosüsteemi:
1) infosüsteemide vahelise masinliidese ja automaatse andmevahetuse kaudu;
2) käsitsi sisestamise teel andmeandja volitatud kasutaja poolt spetsiaalselt selleks loodud veebiliidese kaudu;
3) masinloetava andmefaili importimise kaudu selleks õigustatud kasutaja poolt. 

(2) Andmete infosüsteemi kandmiseks õigustatud ametiisikud määrab andmeandja, kes edastab vastutavale töötlejale põhjendatud taotluse kasutajaõiguste loomiseks. 

(3) Andmed kantakse infosüsteemi esimesel võimalusel, kuid mitte hiljem kui viie tööpäeva jooksul arvates andmete kandmise aluseks oleva sündmuse toimumisest, otsuse tegemisest või teabe laekumisest.

§ 16. Andmete õigsuse tagamine ja ebaõigete andmete parandamine

(1) Andmeandja vastutab tema poolt infosüsteemi kantud andmete korrektsuse ja õigsuse eest andmete sisestamise või edastamise ajal. 

(2) Kui andmeandja või töötleja avastab infosüsteemist ebaõiged andmed, on ta kohustatud võtma viivitamata tarvitusele meetmed nende parandamiseks või teavitama sellest vastutavat töötlejat. 

(3) Andmesubjektil on õigus nõuda vastutavalt töötlejalt enda kohta käivate ebaõigete isikuandmete parandamist.

(4) Kui andmesubjekti taotlus isikuandmete parandamiseks on põhjendatud, parandab vastutav töötleja andmed viivitamata. Kui taotlus ei ole põhjendatud, keeldub vastutav töötleja andmete parandamisest, esitades andmesubjektile kirjaliku põhjenduse ühe kuu jooksul taotluse saamisest arvates.

5. peatükk
Juurdepääsuõigused ja logimine

§ 17. Juurdepääsu andmise põhimõtted

(1) Juurdepääs infosüsteemile ja seal sisalduvatele andmetele antakse üksnes teenistus- või tööülesannete täitmiseks ning teadmisvajaduse põhimõttest lähtuvalt. 

(2) Juurdepääsuõiguse saamiseks esitab asutus vastutavale töötlejale põhjendatud taotluse, milles märgitakse kasutaja ning taotletava juurdepääsu ulatus.

(3) Vastutav töötleja otsustab juurdepääsu andmise või sellest keeldumise viie tööpäeva jooksul taotluse saamisest arvates. 

(4) Teenistussuhte lõppemisel või juurdepääsu vajaduse äralangemisel on asutus kohustatud teavitama vastutavat töötlejat viivitamatult, kuid mitte hiljem kui kolme tööpäeva jooksul. Vastutav töötleja sulgeb juurdepääsuõiguse kahe tööpäeva jooksul teate saamisest.

§ 18. Kasutajarollid

(1) Infosüsteemi kasutajale antakse juurdepääsuõigused ja määratakse kasutajarollid lähtuvalt tema teenistus- või töökohustustest teadmisvajaduse põhimõttel.

(2) Kasutajate täpsema rollijaotuse, kasutajaõiguste andmise, muutmise ja sulgemise korra ning tehnilised juurdepääsupiirangud sätestatakse infosüsteemi pidamise korras.

§ 19. Toimingute logimine ja logiandmete säilitamine

(1) Kõik infosüsteemis tehtud andmete töötlemised logitakse. 

(2) Logikirje peab sisaldama vähemalt järgmisi andmeid:
1) toimingu teinud kasutaja ees- ja perekonnanimi;
2) toimingu tegemise täpne kuupäev ja kellaaeg;
3) toimingu liik ja sisu (päring, kande lisamine, muutmine või kustutamine). 

(3) Logiandmeid säilitatakse logi andmebaasis 3 aastat päringu või kande tegemisest arvates, kui seadusest ei tulene pikemat tähtaega.

6. peatükk
Andmete säilitamine ja arhiveerimine

§ 20. Andmete säilitamise tähtajad

(1) Infosüsteemi kantud isikuandmeid säilitatakse pärast isiku kaitseväekohustuse lõppemist või surma vastavalt kriisiolukorra ja riigikaitse seaduse § 137 lõikele 5 järgmiselt:
1) isikut tuvastavad andmed ja andmed isiku kaitseväeteenistuse käigu kohta kuni 50 aastat;
2) kõik teised infosüsteemi kantud isikuandmed kuni kümme aastat.

(2) Riigikaitseliste võimete ja taristu planeerimisandmeid, millel on ajalooline või strateegiline väärtus, säilitatakse alaliselt.

§ 21. Arhiveerimine ja kustutamine

(1) Andmed, mille säilitustähtaeg on möödunud, kustutatakse, välja arvatud juhul, kui tegemist on arhiiviseaduse alusel arhiiviväärtuslikuks tunnistatud andmetega, mis antakse üle Rahvusarhiivile.

(2) Kasutusest eemaldatud andmeid säilitatakse andmekogu arhiivis kuni §-s 20 sätestatud säilitustähtaja saabumiseni, mil need kustutatakse. Arhiivis olevatele andmetele võimaldatakse juurdepääs üksnes põhjendatud teadmisvajaduse korral ja vastutava töötleja loal.

7. peatükk
Turvameetmed ja isikuandmete kaitse

§ 22. Üldised turvanõuded

(1) Infosüsteemi pidamisel rakendatakse turvameetmeid vastavalt kehtivale Eesti infoturbestandardile.

(2) Eriliigiliste isikuandmete ja riigikaitselise salastatud teabe töötlemisel tagatakse vastavus riigisaladuse ja salastatud välisteabe seaduse nõuetele ning isikuandmete kaitse üldmäärusele.

§ 23. Autentimine

Kasutajate autentimine infosüsteemi sisenemisel toimub asutuse keskse kataloogiteenuse kaudu.

8. peatükk
Järelevalve, rahastamine ja likvideerimine

§ 24. Järelevalve teostamine

Järelevalvet infosüsteemi pidamise seaduslikkuse üle teostatakse avaliku teabe seaduse ja isikuandmete kaitset reguleerivate õigusaktide kohaselt.

§ 25. Infosüsteemi rahastamine

Infosüsteemi pidamist, litsentse, hooldust, majutust ning arendustöid rahastatakse riigieelarvest vastutavale töötlejale selleks otstarbeks eraldatud vahenditest.

§ 26. Infosüsteemi pidamise lõpetamine

(1) Infosüsteemi pidamise lõpetamise otsustab kaitseminister.

(2) Infosüsteemi pidamise lõpetamise korral otsustab vastutav töötleja andmete üleandmise, hävitamise või teise andmekogusse ülekandmise ning korraldab andmete arhiveerimise vastavalt avaliku teabe seadusele ja arhiiviseadusele.

9. peatükk
Rakendussätted

§ 27. Määruse jõustumine

Määrus jõustub 1. oktoobril 2026. a.


Hanno Pevkur
Minister


Kaimo Kuusk
Kantsler

